Eduskuntapuolueilla on laaja yhteisymmärrys uusista lisärajoituksista.

Pääministeri Sanna Marin kertoi tiistaina hallituksen valmistelemista lisärajoituksista. Iltalehden politiikan ja talouden toimittaja Mika Koskinen seurasi tilannetta paikan päällä.

Eduskuntapuolueiden puheenjohtajat ja eduskuntaryhmien puheenjohtajat keskustelivat tiistaina uusista koronaviruksen leviämisen hillitsemiseen liittyvistä rajoitustoimista Helsingin Säätytalolla. Kokous alkoi kello 10 ja päättyi noin kello 13. Iltalehden politiikan ja talouden toimittaja Mika Koskinen seurasi tilannetta paikan päällä.

Hallituskin kokoontui pikaisesti, mutta ministerit joutuivat lähtemään eduskunnan täysistuntoon kello 14. Hallitus kokoontui kello 16 alkaen käymään läpi uusien rajoitusten kokonaisuutta.

– Tänään emme saa uusia esityksiä tai asetuksia eduskunnalle, se menee huomiselle, pääministeri Sanna Marin (sd) sanoi hieman ennen kello 14.

Tiistai-iltana kello 19.30 Marin kuitenkin kertoi, että esitys ravintoloiden sulkemisesta etenee jo tänään eduskunnan käsittelyyn.

Marinin mukaan hallituksen täytyy tehdä lakiesitys uusista rajoitustoimista, koska nykyinen lainsäädäntö ei mahdollista kaikkia lisärajoituksia, jotka hallitus katsoo nyt tarpeelliseksi.

– Suljemme ravintoloita, kuppiloita ja vastaavia tiloja, joissa sosiaalisia kontakteja esiintyy, Marin vahvisti Iltalehden myöhään maanantai-iltana kertoman tiedon.

Valmiuslain nojalla ravintoloiden sulkeminen ei onnistu. Marin myönsi aiemmin tiistaina, että hänelle on tullut yllätyksenä, miten jäykkä ja puutteellinen Suomen lainsäädäntö on.

”Uudenmaan eristämiseen vahvat perusteet”

Pääministeri myös vahvisti, että toinen valmisteltava kokonaisuus koskee Uudenmaan alueen eristämistä muista maakunnista. Ihmisten liikkumista voitaisiin rajoittaa valmiuslain pykälän 118 kautta.

– Uudenmaan alueen eristämiseen meillä on vahvat perusteet, mutta se on lainsäädännöllisesti hankala toteuttaa sen vuoksi, että valmiuslainsäädäntömme on monen lukon takana, Marin sanoi. Uudellamaalla koronavirustartuntoja on selkeästi eniten.

Kolmantena asiana hallitus aikoo tuoda eduskuntaan sosiaali- ja terveydenhuollon koulutettujen ammattihenkilöiden työvelvoitetta koskevan asetuksen täydennettynä.

Eduskunnan perustuslakivaliokunta ei hyväksynyt sellaisenaan viime viikolla valmiuslain käyttöönottoasetuksen kohtaa, joka koskee työvelvoitetta koko valtakunnan alueella. Valiokunnan mukaan epäselvyyttä jäi esimerkiksi siihen, milloin ihmisen ei tarvitse osallistua työvelvollisuuteen.

Perustuslakivaliokunta katsoi, että jos hallitus haluaa saada tämän valtuuden voimaan, sen täytyy antaa asiasta uusi asetus.

– Työvelvoite vahvennetuilla pykälillä viedään eduskuntaan, pääministeri kertoi tiistaina.

Pääministeri Sanna Marin kertoi tiistaina uusista lisärajoituksista. Petteri Paalasmaa

Kielto jo perjantaiksi?

SDP:n eduskuntaryhmän puheenjohtaja Antti Lindtman totesi, että hallituksella ja kaikilla eduskuntapuolueilla on halu edetä ravintoloiden ja yökerhojen sulkemisen suhteen mahdollisimman nopeasti.

Kaikki eduskuntapuolueet näyttivät vihreää valoa myös liikkumista koskeville lisärajoitteille.

– Kyllä puolueilla on laaja yhteisymmärrys, että toimia on kiristettävä, jotta katastrofi voitaisiin välttää, sanoi perussuomalaisten puheenjohtaja Jussi Halla-aho.

Kokoomuksen puheenjohtaja Petteri Orpo arvioi, että jo perjantaiksi olisi periaatteessa mahdollista saada voimaan liikkumiskielto Uudeltamaalta muualle maahan. Orpo piti tätä tärkeänä aikarajana, jotta uusmaalaiset eivät ehtisi lähteä viikonlopuksi mökeilleen muihin maakuntiin.

Myös keskustan eduskuntaryhmän puheenjohtaja Antti Kurvinen sanoi uskovansa, että uudet rajoitukset voivat tulla voimaan tällä viikolla.

Pääministeri Marin ei ottanut kantaa siihen, milloin uudet rajoitusesitykset saadaan eduskunnasta läpi. Tämä on Marinin mukaan eduskunnan asia ja vaatii muun muassa asianosaisten valiokuntien käsittelyn.

”Yhtenäinen näkemys”

Kristillisdemokraattien puheenjohtaja Sari Essayah korosti, että ihmisten perusoikeuksiin puuttumisen perustelujen täytyy olla sellaiset, että ne menevät läpi perustuslakivaliokunnassa.

– Kyllä kaikilla on varmasti yhtenäinen näkemys siitä, että nyt tärkein tehtävä on suojata ihmisten henkeä ja terveyttä, Essayah sanoi kokouksen jälkeen.

Eduskuntapuolueiden ja -ryhmien puheenjohtajat kuulivat Säätytalolla Terveyden ja hyvinvoinnin laitoksen tuoreimman katsauksen koronavirustilanteesta.

Kokoomuksen eduskuntaryhmän puheenjohtaja Kai Mykkänen totesi, että tilanne on mennyt huonompaan suuntaan etenkin Uudellamaalla.

– Nyt riski on, että me uusmaalaiset viemme epidemiaa mökkikuntiin ja muualle, Mykkänen sanoi.

Opposition tuki jo ennen kokousta

Tiistain Säätytalon kokouksen tarkoituksena oli hakea eduskuntapuolueilta laaja tuki hallituksen lisärajoituksia koskeville esityksille, koska ne on tarkoitus saada läpi mahdollisimman nopeasti.

Oppositiopuolueiden johto kertoi antavansa tukensa kovemmille rajoitustoimille jo ennen Säätytalon kokousta.

– Meidän mielestämme on syytä ryhtyä ajoissa ja etupainotteisesti ratkaisuihin, jotka tulevat todennäköisesti joka tapauksessa eteen, perussuomalaisten puheenjohtaja Jussi Halla-aho totesi.

Myös kokoomuksen puheenjohtaja Petteri Orpo, Liike Nytin puheenjohtaja Harry Harkimo ja kristillisdemokraattien eduskuntaryhmän puheenjohtaja Päivi Räsänen peräänkuuluttivat kovempia rajoituksia jo ennen kokousta.

– Kun ihmiset eivät usko, niitä on pakko rajoittaa, Harkimo totesi.

Päivitetty kello 19:40: Marin kertoi tiista-iltana, että hallituksen esitys ravintoloiden sulkemisesta etenee sittenkin jo tänään eduskunnan käsittelyyn.